Ο **Χισάμ Ελ Γκερούζ** (αραβικά:هشام الكروج , γεννήθηκε 14 Σεπτεμβρίου 1974) είναι Μαροκινός πρώην δρομέας μεσαίων αποστάσεων. Έχει κατακτήσει τρία μετάλλια σε Ολυμπιακούς Αγώνες (δύο στα 1.500 μ. και ένα στα 5.000 μ.). Ήταν επίσης τέσσερις φορές παγκόσμιος πρωταθλητής στα 1.500 μέτρα στον ανοικτό στίβο και δύο φορές στον κλειστό. Είναι ο κάτοχος του παγκόσμιου ρεκόρ στα 1.500 μέτρα από το 1998.

Βιογραφία
---------

Ο Ελ Γκερούζ γεννήθηκε στην πόλη Μπερκάν, στο βόρειο Μαρόκο. Το 1992 ήταν τρίτος στο Παγκόσμιο Πρωτάθλημα κάτω των 20 ετών (*Junior World Championships*), στα 5.000 μέτρα. Το 1995 ήταν δεύτερος στα 1.500 μ. στο Παγκόσμιο Πρωτάθλημα Ανοικτού Στίβου στο Γκέτεμποργκ. Την επόμενη χρονιά συμμετείχε για πρώτη φορά σε Ολυμπιακούς Αγώνες στην Ατλάντα, όπου ήταν 12ος στο ίδιο αγώνισμα. Ο αγώνας των 1.500 μέτρων στην Ολυμπιάδα του 1996 ήταν ένας από τους πιο δραματικούς αγώνες στην ιστορία του στίβου: ο Ελ Γκερούζ είχε το προβάδισμα μαζί τον Νουρεντίν Μορσελί μέχρι τα 400 μέτρα πριν το τέλος, όταν ο νεαρός Μαροκινός σκόνταψε στη φτέρνα του αντιπάλου του και έπεσε στο έδαφος. Ο Ελ Γκερούζ επέστρεψε στην πίστα αλλά τερμάτισε τελευταίος. Αργότερα το ίδιο έτος, κέρδισε τον Αλγερινό στον τελικό του Γκραν Πρι στο Μιλάνο.

Το 1995 και το 1997 κέρδισε το χρυσό μετάλλιο στα 1.500 μέτρα, στο Παγκόσμιο Πρωτάθλημα Κλειστού Στίβου στη Βαρκελώνη και στο Παγκόσμιο Πρωτάθλημα Κλειστού Στίβου στο Παρίσι αντίστοιχα. Το 1997 έχασε μόνο έναν αγώνα και σημείωσε παγκόσμια ρεκόρ στα 1.500 μέτρα (3:48.00) και στο μίλι (3:48,45) στον κλειστό στίβο.

Από το 1997 μέχρι το 2003 ήταν τέσσερις φορές παγκόσμιος πρωταθλητής στα 1.500 μέτρα στον ανοικτό στίβο, στην Αθήνα (1997), στη Σεβίλλη (1999), στο Έντμοντον (2001) και στο Παρίσι (2003). Αναδείχθηκε Αθλητής της Χρονιάς από την IAAF το 2001, το 2002 και το 2003 παραμένοντας αήττητος σε περισσότερους από 20 αγώνες. Έγινε ο πρώτος αθλητής που κέρδισε το βραβείο σε τρία συνεχόμενα χρόνια. Το 2004 στην Ολυμπιάδα της Αθήνας έγινε μόλις ο δεύτερος αθλητής μετά τον θρυλικό Φινλανδό Πάαβο Νούρμι το 1924 που πέτυχε το διπλό στις νίκες σε 1.500-5.000 μέτρα. Στα τέλη του 2004 ανακηρύχθηκε από τη γαλλική εφημερίδα L'Équipe ως ο «πρωταθλητής των πρωταθλητών» (γαλλικά: *Champion des champions de L'Équipe*) για το έτος 2008, τίτλος που απονέμεται στον κορυφαίο αθλητή όλων των αθλημάτων. 

Τον Νοέμβριο του 2014 εντάχθηκε στην «Αίθουσα Φήμης» (Hall of Fame) της Παγκόσμιας Ομοσπονδίας Στίβου (*International Association of Athletics Federations* - IAAF).

Καλύτερες επιδόσεις
-------------------

Οι επιδόσεις του Χισάμ Ελ Γκερούζ στα 1.500 μ. 2.000 μ. και μίλι που επιτευχθήκαν στον ανοικτό στίβο αποτελούν παγκόσμια ρεκόρ. Επίσης η επίδοσή του στα 3.000 μέτρα στον ανοικτό στίβο αποτελεί την δεύτερη καλύτερη επίδοση όλων των εποχών για το αγώνισμα αυτό.

| Απόσταση | Επίδοση |
| --- | --- |
| 1.500 μ. Ανοικτός Στίβος | 3.26.00 |
| 1.500 μ. Κλειστός Στίβος | 3.31.18 |
| Μίλι Ανοικτός Στίβος | 3.43.13 |
| Μίλι Κλειστός Στίβος | 3.48.15 |
| 2.000 μ. Ανοικτός Στίβος | 4:44.79 |
| 3.000 μ. Ανοικτός Στίβος | 7:23.09 |
| 5.000 μ. Ανοικτός Στίβος | 12:50.24 |

Διακρίσεις
----------

* Παγκόσμιο Πρωτάθλημα Στίβου Κ-20 1992 (5.000 μέτρα) : 3η θέση (13:46.79)
* Παγκόσμιο Πρωτάθλημα Κλειστού Στίβου 1995 (1.500 μ.) : 1η (3:44.54)
* Παγκόσμιο Πρωτάθλημα Στίβου 1995 (1.500 μ.) : 2η (3:35.28)
* Παγκόσμιο Πρωτάθλημα Κλειστού Στίβου 1997 (1.500 μ.) : 1η (3:35.31)
* Παγκόσμιο Πρωτάθλημα Στίβου 1997 (1.500 μ.) : 1η (3:35.83)
* Παγκόσμιο Πρωτάθλημα Στίβου 1999 (1.500 μ.) : 1η (3:37.65)
* Ολυμπιακοί Αγώνες 2000 (1.500 μ.) : 2η (3:32.32)
* Παγκόσμιο Πρωτάθλημα Κλειστού Στίβου 2001 (3.000 μ.) : 1η (7:37.74)
* Παγκόσμιο Πρωτάθλημα Στίβου 2001 (1.500 μ.) : 1η (3:30.68)
* Παγκόσμιο Πρωτάθλημα Στίβου 2003 (1.500 μ.) : 1η (3:31.77)
* Παγκόσμιο Πρωτάθλημα Στίβου 2003 (5.000 μ.) : 2η (12:53.83)
* Ολυμπιακοί Αγώνες 2004 (1.500 μ.) : 1η (3:34.18)
* Ολυμπιακοί Αγώνες 2004 (5.000 μ.) : 1η (13:14.39)

Παραπομπές
----------

1. ↑  «World Records». Ανακτήθηκε στις 14 Σεπτεμβρίου 2021.
2. 1 2  «Hicham El Guerrouj». Αρχειοθετήθηκε από το πρωτότυπο στις 6 Αυγούστου 2022. Ανακτήθηκε στις 6 Αυγούστου 2022.
3. 1 2 3  «BRITANNICA : Hicham El Guerrouj». Ανακτήθηκε στις 13 Μαΐου 2022.
4. ↑  «INTERNATIONAL OLYMPIC COMMITTEE : ATLANTA 1996 ATHLETICS 1500M MEN RESULTS». Ανακτήθηκε στις 13 Μαΐου 2022.
5. ↑  «INTRODUCTION – IAAF HALL OF FAME : Hicham El Guerrouj». Ανακτήθηκε στις 13 Μαΐου 2022.
6. ↑  «L'Équipe Champion of Champions Winners». Ανακτήθηκε στις 2 Μαΐου 2022.
7. ↑  «Twelve athletics legends inducted into IAAF Hall of Fame». Ανακτήθηκε στις 13 Μαΐου 2022.

Εξωτερικοί σύνδεσμοι
--------------------

* World Athletics : Hicham EL GUERROUJ

| Βραβεία |
| --- |
| ΠροκάτοχοςΜίχαελ Σουμάχερ | **Πρωταθλητής των Πρωταθλητών της L'Équipe**2004 | ΔιάδοχοςΡότζερ Φέντερερ |
|

|  |  |  |
| --- | --- | --- |
| ΠροκάτοχοςΓιαν Ζελέζνι | **Αθλητής της χρονιάς της IAAF**2001 | ΔιάδοχοςΧισάμ Ελ Γκερούζ |
|

|  |  |  |
| --- | --- | --- |
| ΠροκάτοχοςΧισάμ Ελ Γκερούζ | **Αθλητής της χρονιάς της IAAF**2002 | ΔιάδοχοςΧισάμ Ελ Γκερούζ |
|

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 108044135
* LCCN: no2010039724
* ISNI: 0000 0000 7768 9687

 |

 |

|  |  |  |
| --- | --- | --- |
| ΠροκάτοχοςΧισάμ Ελ Γκερούζ | **Αθλητής της χρονιάς της IAAF**2003 | ΔιάδοχοςΚενενίσα Μπεκέλε |
|

| Ρεκόρ |
| --- |
| ΠροκάτοχοςΝουρεντίν Μορσελί | **Κάτοχος του παγκοσμίου ρεκόρ (1.500 μέτρα ανδρών)**14 Ιουλίου 1998 – | Διάδοχος*Αναμενόμενος* |
|